Námsárangur í dagskóla í Fjölbrautaskóla Suðurlands var töluvert verri á nýliðinni vorönn heldur en á síðustu vorönnum og má að einhverju leiti rekja það til væntanlegra breytinga á námsskrá . Þórarinn Ingólfsson , aðstoðarskólameistari FSu , fjallaði um málið í annarannál sínum við brautskráningu nemenda síðastliðinn föstudag . „ Við höfum haft áhyggjur af námsárangri nemenda vegna þess róts sem hefur verið á önninni í tengslum við breytingarnar . Þær áhyggjur voru ekki ástæðulausar og kemur það fram þegar við förum yfir námsárangur annarinnar , “ segir Þórarinn . „ Við upphaf annar lögðu nemendur í dagskóla undir 14.134 einingar og undir lok annar höfðu nemendur staðist 10.866 einingar . Þetta táknar að rétt rúmlega 23% eininga höfðu tapast á önninni . Til samanburðar má geta þess að vorið 2013 töpuðust rúmlega 22% eininga og vorið 2014 rúmlega 20% , “ bætir Þórarinn við . Ný námsskrá tekur gildi í haust og eru breytingarnar talsverðar frá eldri námsskrá . Nám til stúdentsprófs verður styttra og val nemenda verður meira . „ Nemendur okkar völdu í fyrsta skiptið samkvæmt nýrri námskrá nú á vordögum og komu upp margar spurningar í tengslum við það . Heiti áfanga eru breytt , áföngum raðað á þrep og ekki er sjálfgefið hvaða áfangi er undanfari að öðrum , sem setur nemendur oft í vanda , vegna þess að þeir átta sig ekki á hvað þeir eiga að velja næst , “ segir Þórarinn en bætir við að starfsfólk skólans hafi verið duglegt við að aðstoða nemendur við valið og einnig hafi Olga Lísa Garðarsdóttir , skólameistari , farið um sveitir Suðurlands og kynnt námsframboðið fyrir grunnskólanemendum og foreldrum þeirra . Á níunda hundrað nemenda stundar nám við Fjölbrautaskóla Suðurlands . Starfsmenn skólans voru rúmlega 130 á síðustu önn og þar af voru starfandi kennarar 74 .